62020CJ0123_RES
Sag C-123/20
Ferrari SpA
mod
Mansory Design & Holding GmbHogWH
(anmodning om præjudiciel afgørelse indgivet af Bundesgerichtshof)
Domstolens dom (Femte Afdeling) af 28. oktober 2021
»Præjudiciel forelæggelse – forordning (EF) nr. 6/2002 – EF-design – artikel 4, 6 og 11 – sag om krænkelse – ikke-registreret EF-design – en del af et produkts udseende – betingelser for beskyttelse – en komponent af et sammensat produkt – individuel karakter – offentliggørelse«
EF-design – ikke-registrerede EF-design – beskyttelsesmål
(Rådets forordning nr. 6/2002, 16. og 25. betragtning)
(jf. præmis 32)
EF-design – ikke-registrerede EF-design – offentliggørelse – begreb – spredning blandt de erhvervsdrivende i sektoren
(Rådets forordning nr. 6/2002, art. 11, stk. 2)
(jf. præmis 36 og 37)
EF-design – ikke-registrerede EF-design – offentliggørelse – offentliggørelse af en del af et produkt eller en komponent af et sammensat produkt – betingelser for beskyttelse – klart identificerbart udseende af denne del eller komponent – individuel karakter – vurdering – del eller komponent, der udgør et synligt og skarpt afgrænset udsnit
[Rådets forordning nr. 6/2002, art. 3, litra a) og c), art. 4, stk. 2, art. 6, stk. 1, og art. 11, stk. 2]
(jf. præmis 38-43 og 48-52 samt domskonkl.)
EF-design – betingelser for beskyttelse – individuel karakter – design, der giver den informerede bruger et anderledes helhedsindtryk end det, det tidligere design giver – bedømmelse af helhedsindtrykket i forhold til et eller flere tidligere design individuelt set
(Rådets forordning nr. 6/2002, art. 6)
(jf. præmis 45-47)
Resumé
Den 2. december 2014 offentliggjorde Ferrari SpA for første gang sin high-end bilmodel FXX K i en pressemeddelelse med to fotografier, som viste køretøjet henholdsvis fra siden og forfra.
Siden 2016 havde Mansory Design & Holding GmbH (herefter »Mansory Design«) med hjemsted i Tyskland fremstillet og markedsført byggesæt af udstyrsdele til personalisering, de såkaldte »tuning kits«, der havde til formål at nærme udseendet af en anden serieproduceret vejmodel til udseendet af Ferrari FXX K.
Ferrari anlagde krænkelsessag mod Mansory Design og nedlagde accessoriske påstande som følge af en angivelig krænkelse af de rettigheder, der var knyttet til tre ikke-registrerede EF-design, og som vedrørte dele af FXX K-modellen, dvs. elementer af karosseriet. Disse EF-design opstod på det tidspunkt, hvor pressemeddelelsen af 2. december 2014 blev offentliggjort.
Landgericht Düsseldorf (den regionale ret i første instans i Düsseldorf, Tyskland) frifandt de sagsøgte i det hele.
Ferrari iværksatte appel ved Oberlandesgericht Düsseldorf (den regionale appeldomstol i Düsseldorf, Tyskland), men fik ikke medhold af denne domstol, der fastslog, at det første og det andet påberåbte design aldrig havde eksisteret, eftersom Ferrari ikke havde godtgjort, at mindstekravet om en vis selvstændighed og en vis formmæssig enhed var opfyldt, hvorimod det tredje påberåbte design rent faktisk havde eksisteret, men at det ikke var blevet krænket af Mansory Design.
Det er i denne sammenhæng, at Bundesgerichtshof (forbundsdomstol, Tyskland), for hvilken Ferrari havde iværksat appel, har anmodet Domstolen om at afklare, om offentliggørelsen af billeder af et produkt, såsom offentliggørelsen af fotografier af en bil, kan indebære offentliggørelse af designet af en del eller en komponent af det pågældende produkt, og i bekræftende fald, i hvilket omfang udseendet af denne del eller komponent skal være selvstændigt i forhold til produktet i dets helhed, for at det kan vurderes, om dette udseende har individuel karakter.
Domstolen fastslog bl.a. i sin præjudicielle afgørelse, at EU-retten skal fortolkes således, at offentliggørelsen af billeder af et produkt, såsom offentliggørelsen af fotografier af en bil, indebærer offentliggørelse af designet af en del af dette produkt eller af en komponent af produktet som et sammensat produkt, forudsat at udseendet af den pågældende del eller komponent kan identificeres klart ved offentliggørelsen (
1
).
Domstolens bemærkninger
Domstolen bemærkede for det første, at de materielle betingelser for beskyttelsen af et EF-design, såvel registreret som ikke-registreret, dvs. at det skal være nyt og have individuel karakter, er de samme såvel for produkter som for dele af et produkt (
2
). Forudsat at disse materielle betingelser er opfyldt, er den formelle betingelse for beskyttelsen af et ikke-registreret EF-design offentliggørelse i overensstemmelse med artikel 11, stk. 2, i forordning nr. 6/2002 (
3
). For at offentliggørelsen af designet af et produkt som helhed indebærer offentliggørelse af designet af en del af det pågældende produkt, er det nødvendigt, at udseendet af denne del kan identificeres klart ved offentliggørelsen. Dette indebærer imidlertid ikke en forpligtelse for designerne til særskilt at offentliggøre enhver af de dele af deres produkter, for hvilke de ønsker at nyde beskyttelse af et ikke-registreret EF-design.
Domstolen fremhævede for det andet, at begrebet »individuel karakter« som omhandlet i artikel 6 i forordning nr. 6/2002 (
4
) ikke regulerer forholdet mellem designet af et produkt og designet af de dele, som produktet består af, men forholdet mellem disse design og andre tidligere design. For at det kan vurderes, om udseendet af en del af et produkt eller en komponent af et sammensat produkt opfylder kravet om individuel karakter, er det nødvendigt, at den pågældende del eller komponent udgør et synligt udsnit af produktet eller af det sammensatte produkt, som er skarpt afgrænset af særlige linjer, konturer, farver eller en særlig form eller tekstur. Dette forudsætter, at udseendet af den pågældende del af produktet eller komponent af det sammensatte produkt i sig selv kan give et helhedsindtryk og ikke udviskes fuldstændigt i produktet i dets helhed.
(
1
) – Som omhandlet i artikel 3, litra a) og c), artikel 4, stk. 2, og artikel 11, stk. 2, i Rådets forordning (EF) nr. 6/2002 af 12.12.2001 om EF-design (EFT 2002, L 3, s. 1).
(
2
) – Som omhandlet i artikel 4-6 i forordning nr. 6/2002.
(
3
) – Det fremgår af denne artikel, at »et design [anses] for at være blevet offentliggjort i [Unionen], hvis det er blevet bekendtgjort, eller det er udstillet, benyttet kommercielt eller på anden måde er blevet kendt i [Unionen], således at fagkredsene inden for den pågældende sektor i [Unionen] med rimelighed kan have fået kendskab til de pågældende arrangementer som led i deres normale forretningsførelse«.
(
4
) – Artikel 6, stk. 1, i forordning nr. 6/2002 bestemmer, at et design anses for at have individuel karakter, hvis det helhedsindtryk, det giver den informerede bruger, adskiller sig fra en sådan brugers helhedsindtryk af alle andre design, som er blevet offentliggjort.